TMBAM Eastspring เปิดเผยเหตุผล ที่ขยายเวลาจ่ายเงินคืนผู้ถือหน่วยลงทุนอีก 90 วัน
ไม่กี่เดือนที่ผ่านมา หนึ่งในข่าวใหญ่สำหรับวงการกองทุนรวมบ้านเรา ก็คือ การปิดกองทุน 4 กองทุนของ TMBAM Eastspring   เรื่องนี้เกิดขึ้นจากการที่ผู้ลงทุนเร่งขายหน่วยลงทุน  ทำให้ผู้จัดการกองทุนตัดสินใจปิดกองทุน ไม่ให้ซื้อขาย โดยที่ทาง TMBAM Eastspring แจ้งว่าจะค่อย ๆ ทยอยขาย ในราคาที่เหมาะสม และแจกจ่ายคืนให้ผู้ถือหน่วยในภายหลัง  มาวันนี้ ทาง TMBAM Eastspring ได้ประกาศขยาย ระยะเวลาจ่ายเงินคืนผู้ถือหน่วยลงทุนอีก 90 วัน  แล้วทาง TMBAM Eastspring ได้ให้เหตุผลว่าอะไรบ้าง? ลงทุนแมนจะมาสรุปให้ฟัง
9 ก.ค. 2563

TMBAM Eastspring เปิดเผยเหตุผล ที่ขยายเวลาจ่ายเงินคืนผู้ถือหน่วยลงทุนอีก 90 วัน
ไม่กี่เดือนที่ผ่านมา หนึ่งในข่าวใหญ่สำหรับวงการกองทุนรวมบ้านเรา
ก็คือ การปิดกองทุน 4 กองทุนของ TMBAM Eastspring
เรื่องนี้เกิดขึ้นจากการที่ผู้ลงทุนเร่งขายหน่วยลงทุน 
ทำให้ผู้จัดการกองทุนตัดสินใจปิดกองทุน ไม่ให้ซื้อขาย
โดยที่ทาง TMBAM Eastspring แจ้งว่าจะค่อย ๆ ทยอยขาย
ในราคาที่เหมาะสม และแจกจ่ายคืนให้ผู้ถือหน่วยในภายหลัง
มาวันนี้ ทาง TMBAM Eastspring ได้ประกาศขยาย
ระยะเวลาจ่ายเงินคืนผู้ถือหน่วยลงทุนอีก 90 วัน
แล้วทาง TMBAM Eastspring ได้ให้เหตุผลว่าอะไรบ้าง?
ลงทุนแมนจะมาสรุปให้ฟัง
ทาง TMBAM Eastspring ย้ำอีกครั้งว่าการตัดสินใจยกเลิกกองทุนทั้ง 4 กองทุนนั้น
ก็เพื่อสร้างความยุติธรรมกับผู้ถือหน่วยทุกคน ซึ่งจะไม่ทำให้ผู้ถือหน่วยลงทุนต้องประสบปัญหาขาดทุนสูง
ซึ่งเรื่องนี้เป็นแนวทางเดียวกับที่เกิดขึ้นในหลายประเทศ เช่น กองทุน Templeton ในประเทศอินเดีย
ซึ่งปัจจุบันแม้ว่าสภาพคล่องจะปรับตัวดีขึ้นแล้ว
แต่ก็ยังไม่ 100%
ทั้งนี้ TMBAM Eastspring ได้อัปเดตความคืบหน้าการขายสินทรัพย์ของ กองทุนที่ปิดไป 4 กองทุน (จนถึงวันที่ 26 มิถุนายน พ.ศ. 2563)
ธนพลัส 43%
ธนไพศาล 34%
ธนเพิ่มพูน 46%
ธนไพบูลย์ 55%
แล้วทำไม TMBAM Eastspring ยังไม่สามารถขายสินทรัพย์ได้หมด?
ทาง TMBAM Eastspring ได้ให้เหตุผลว่า
ตลาดตราสารหนี้ช่วงที่ผ่านมา มีการซื้อขายเบาบาง 
โดยในระยะแรก ผู้ลงทุนยังมีความกังวล
เกี่ยวกับสถานการณ์โรคระบาดโควิด-19
เรื่องนี้ทำให้ตราสารหนี้ถูกทยอยเทขายอย่างผิดปกติ ทั้งประเทศไทย และต่างประเทศ
สำหรับสถานการณ์ในประเทศไทยนั้น 
ทางธนาคารแห่งประเทศไทยได้ออกมาตรการ
ดูแลตลาดตราสารหนี้ ซึ่งให้ตลาดตราสารหนี้ในไทย 
เริ่มกลับมาอยู่ในสถานการณ์ที่ดีขึ้น
นอกจากนี้ ประเทศไทยเป็นหนึ่งในประเทศ
ที่สามารถควบคุมโรคระบาดโควิด-19 ได้ดี 
ทำให้บริษัทเอกชนเริ่มกลับมาออกหุ้นกู้เพื่อฟื้นฟูกิจการ หรือขยายธุรกิจ
ทำให้อัตราผลตอบแทนโดยรวมของตราสารหนี้สูงขึ้น
นอกจากนั้น การปรับลดดอกเบี้ยนโยบายลงของธนาคารแห่งประเทศไทย
ก็ถืออีกปัจจัยบวกของตลาดตราสารหนี้ประเทศไทยมากขึ้น
แต่ต่อมา มีเหตุการณ์การเข้าแผนฟื้นฟูของการบินไทย
ทำให้ Credit Spread เพิ่มขึ้นอย่างมีนัยสำคัญในเดือนพฤษภาคม
ซึ่งหลีกเลี่ยงไม่ได้ที่ตลาดตราสารหนี้ไทยจะผันผวนในช่วงดังกล่าว
โดยสาเหตุหลักมาจากแรงเทขายจากความกังวลของสหกรณ์
อย่างไรก็ตาม โดยเฉลี่ยแล้ว ราคาของตราสารหนี้ปรับตัวดีขึ้นกว่าราคา ณ วันปิดกอง จึงทำให้ผู้จัดการกองทุนสามารถทยอยขายตราสารในพอร์ตออกไปได้จำนวนหนึ่ง โดยมีทั้งราคาที่สูงกว่า และต่ำกว่า ณ วันปิดกอง
แต่ด้วยขนาดของ 4 กองทุนที่ปิดไป 
มีสินทรัพย์รวมกันประมาณ 1.5 แสนล้านบาท
ทำให้การเร่งรีบขายตราสารออกมาจำนวนมากทำได้ไม่ง่าย
เพราะหากผู้จัดการกองทุนตัดสินใจเร่งขายตราสารโดยไม่ดูจังหวะของตลาด 
มันอาจจะเป็นการสร้างผลกระทบทำให้ราคาตราสาร ตกต่ำลงได้อีก
ซึ่งจะไม่เป็นผลดีต่อผู้ถือหน่วยทุกคน
นอกจากนี้ผู้จัดการกองทุนยังต้องคำนึงถึงปัจจัยอื่น ๆ เช่น
อัตราแลกเปลี่ยน 
อัตราดอกเบี้ยในตลาด 
ระยะเวลาในการได้เงินกลับมาคืนผู้ถือหน่วยลงทุน
ทั้งนี้เพื่อประโยชน์สูงสุดของผู้ถือหน่วยลงทุนเป็นสำคัญ
แล้วถ้าเราถือหน่วยลงทุนนี้ ข้อดีของการขยายระยะเวลาออกไปอีก 90 วันคืออะไร
ทาง TMBAM Eastspring ชี้แจงว่า กองทุนจะมีโอกาสที่จะได้ราคาขายที่ดีกว่า และมีโอกาสขาดทุนน้อยลง เพราะไม่จำเป็นต้องเร่งขายตราสารที่ยังไม่ครบกำหนดไถ่ถอนมากจนเกินไป นอกจากนี้การทุ่มขายตราสารกว่าแสนล้านบาทในเวลาอันรวดเร็ว ก็จะทำลายโครงสร้างราคาในตลาดตราสารหนี้อีกด้วย
ซึ่งในระหว่างนี้ ก็อาจมีตราสารหนี้จำนวนหนึ่งที่ครบกำหนดระยะเวลาไถ่ถอน และกองทุนก็จะได้รับเงินต้นคืน เต็มจำนวน โดยที่ไม่ต้องขายราคาต่ำในราคาตลาด
ซึ่งทาง TMBAM Eastspring มั่นใจว่า ถ้าสภาพตลาดยังคงเป็นปกติ การขยายเวลาดังกล่าวจะทำให้ ผู้ถือหน่วยน่าจะได้จำนวนเงินที่มีมูลค่าใกล้เคียงกับวันปิดกอง
ทั้งหมดนี้เป็นข้อสรุปที่ได้จากคำชี้แจงของ TMBAM Eastspring สำหรับการขยายระยะเวลาการจ่ายเงินคืนผู้ถือหน่วยลงทุนที่ปิดไปออกไปอีก 90 วัน..